**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXI. Br. 4/TRAVANJ 2017.

USKRS

Ovih je dana velečasni Ciril Ćus, svećenik iz Slovenije, održao trodnevnu duhovnu obnovu u crkvi Sveta Mati Slobode kao pripremu za Uskrs. Bila je to prilika da čovjek ponovno uroni malo dublje i sabranije u svoju nutrinu, uoči sve one nezapažene naslage prljavštine, paučine i prašine, koje se zbog brzine življenja, ustaljenih navika i slabog osvjetljenja neopazice uvuku i ostanu. Oholost, neposlušnost, neopraštanje – tri su glavna izvora svih drugih grijeha i pogrešaka, zastranjenja i slaboća, posvijestio nam je velečasni Ciril tijekom trodnevnih nagovora. I koče nas u svemu, a nismo uvijek svjesni tih kočnica niti Kočničara koji se iza njih skriva. Svaki dan je nakon mise bilo klanjanje pred Presvetim. I bilo je veličanstveno. Zaljubljenost u Isusa, koja je zračila iz lica i očiju velečasnog Cirila, iz njegova osmijeha, držanja i pokreta, molitve i govora, prenosila se na svakog u dvorani kao i poruke o Isusovoj ljubavi, milosrđu i ljepoti duhovnog života, kada je Isus Krist središte naše duše, naše „sve u svemu“. Naime, kad vam o oproštenju priča čovjek koji je više od tri godine molio za milost oproštenja svome ocu alkoholičaru, i doživio tu radost da može oprostiti sve loše što je od njega tijekom 20 godina doživio, čak zahvaliti Bogu za takvog oca te posvjedočiti kako su se promijenili ne samo on i otac, nego i obitelj, svijet i, što je najvažnije – njegova duša, onda je to zaista svjedočanstvo prokušana i vjerodostojna svjedoka. Čudo vjere, molitve i Božje providnosti koja i zlo koristi za veće dobro! Krist upravo zato i dolazi, da bi razorio djela Zlog, osvijetlio tamu u nama i poveo nas iz dubina u kojima plutamo u visine svoje slave, gdje nam nudi čudesan dar: sebe samoga, Kralja Svemira, Uskrsloga, Pobjednika nad smrću i svakim zlom. Naše je samo prihvatiti ga. Njegovo je Uskrsnuće naša nada i naša slava. Neka se ona vidi na našim licima, u našem djelovanju i životu. Evanđelje je Radosna vijest. Neka vam radost uvijek gori u srcu. (M.G.)

 **BOŽJA RIJEČ – RIJEČ ŽIVOTA**



*Dok su oni o tom razgovarali, stane Isus posred njih i reče im: "Mir vama!" Oni, zbunjeni i prestrašeni, pomisliše da vide duha. Reče im Isus: "Zašto se prepadoste? Zašto vam sumnje obuzimaju srce? Pogledajte ruke moje i noge! Ta ja sam! Opipajte me i vidite jer duh tijela ni kostiju nema kao što vidite da ja imam." Rekavši to, pokaza im ruke i noge. I dok oni od radosti još nisu vjerovali, nego se čudom čudili, on im reče: "Imate li ovdje što za jelo?" Oni mu pruže komad pečene ribe. On uzme i pred njima pojede. Nato im reče: "To je ono što sam vam govorio dok sam još bio s vama: treba da se ispuni sve što je u Mojsijevu Zakonu, u Prorocima i Psalmima o meni napisano." Tada im otvori pamet da razumiju Pisma te im reče: "Ovako je pisano: 'Krist će trpjeti i treći dan ustati od mrtvih, i u njegovo će se ime propovijedati obraćenje i otpuštenje grijeha po svim narodima počevši od Jeruzalema.' Vi ste tomu svjedoci. I evo, ja šaljem na vas Obećanje Oca svojega. Ostanite zato u gradu dok se ne obučete u Silu odozgor."*

 Lk 24, 36-48

POTICAJNO RAZMIŠLJANJE

Neke (parafrazirane) misli iz nagovora velečasnog Cirila (već ste ih stotinu puta čuli, ali je neke stvari dobro ponavljati budući da mi ljudi brzo zaboravljamo):

Najteža borba u našem životu je borba sa samim sobom – svojim mislima, riječima, osjećajima – a djela su plodovi: živiš kako misliš.

Svi smo pozvani na svetost i to je put kojim moraš ići cijeli život, bez obzira na padove – slab si, ali je u Bogu tvoja snaga. Bez Isusa ne možeš ništa. Što prije to shvatiš, bit će ti lakše. Put kršćanina: biti svet, odreći se grijeha, prihvatiti križ i zagrliti ga (po njemu Bog ostvaruje plan tvog usavršavanja), biti uporan u molitvi.

Poslužio se programom poljskog kardinala Stefana Wyszyńskog da bi nam dao praktične savjete za ostvarenje cilja: 1. poštuj svakog čovjeka jer je svaki čovjek stvoren na Božju sliku (čak i zločinac u sebi ima nešto dobro – pronađi to dobro); 2. o svakome misli dobro; 3. o svakom govori dobro; 4. sa svima govori jezikom ljubavi (nikad ne podiži svoga glasa); 5. svima sve opraštaj (ne nosi zlo i mržnju u svom srcu; moli za dar opraštanja); 6. uvijek čini dobro drugima (Bog ljubi svakog čovjeka, ljubi ga i ti); 7. budi suosjećajan (pomozi od srca i imat ćeš radost); 8. radi pošteno (inače nećeš imati sreće); uključi se u društvo za pomoć onima kojima je potrebna pomoć; 10. moli za sve, moli za svoje neprijatelje. Naravno, za sve ovo treba moliti milost od Boga.

Bez umiranja sebi, nema uskrnuća na novi život! Umiranje izgleda teško, ali je oslobađajuće!(M.G.)

**PRONAĐI SVOJ LIJEK**

 Bog se počovječio, da se čovjek može pobožanstveniti.

Povjeri prošlost Božjoj milosti, sadašnjost Njegovoj ljubavi, a budućnost Njegovoj providnosti.

 sv. Augustin

**POZIV NA TRIBINU**

**TEMA: HUDA JAMA - STROGO ČUVANA TAJNA**

**UZ PRIKAZIVANJE ISTOIMENOGA FILMA O OVOJ TEMI GOVORIT ĆE: ROMAN LELJAK**

**ČETVRTAK, 20. travnja 2017. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

**IVAN GOLUB: USKRSI KOJE PAMTIM** (ulomak)

U prilici sam ne jednom – propovijedati na Uskrs, poučavati o uskrsnuću, ispovijedati, svjedočiti vjeru u „uskrsnuće tijela i život vječni“. Uskrs je najveći kršćanski blagdan. Uskrsnuće je – Isusovo i čovjekovo – najtvrđi orah kršćanske vjere, ali i najradosnija jezgra Radosne vijesti(Evanđelja). Čovjek ne svlači tijelo kao zmija kožu. Čovjek ne ostavlja tijelo kao leptir ličinkin oklop. Čovjekovo tijelo treba uskrsnuti. Kršćanstvo je Radosna vijest. Osobita radost u Radosnoj vijesti jest uskrsnuće tijela. Koje li radosti uskrsnuti u svojem tijelu! Ovom istom, no proslavljenom! Koje li radosti s uskrsnuća tijela drugih, s kojima smo u ovom ili onom stupnju dijeliti životnu dionicu puta! Neće zauvijek usahnuti ruke koje su nas privijale. Neće nestati lice kojem smo se radovali, za kojim čeznuli. Neće se zavazda ukrutiti noge s kojima smo išli ukorak. Neće zavazda umuknuti usta koja su nas učila, koja su nam tepala, koja su nam pjevala. Ovo moje tijelo koje mi je omogućavalo mjesto pod suncem i smještaj na Božjem dlanu trajat će. Ove oči, koje se nisu mogle nagledati, i uši, koje se ne mogoše naslušati, oživjet će. Ruke ove, koje su primale druge ruke, noge ove koje su utiskivale trag, opstat će. I lice ovo koje je prolazilo dijelom zemlje kao baklja, kao voštanica, opet će prosjati, i još kako! I oči ove kao zjenica plamena opet će planuti.

 **USKRSNU KAKO REČE**

A toga jutra, u osvitu mladom,

dok ih je strahom mučila tjeskoba,

išle su žene zabrinute, kradom

da vide Njega u tišini groba.

I gle, pred njima kamen je odvaljen,

iz njega mir svečani tiho teče.

Anđeo malo od groba udaljen:

Uskrsnu Isus kako jednom reče.

I one pune radosti, ganuća,

utjehe, koja strah sa usta skida,

vjesnice bjehu slavnog uskrsnuća

i vraćenog ugašenog vida.

I sve su bile dirnute ljepotom,

koja je jutros sjala nad Golgotom.

 Ante Jakšić (1912. – 1987.)

Dragi članovi HKDPD-a, svima vama i vašima želimo sretan Uskrs!

Neka vam Gospodin umnoži vjeru, ojača nadu i usavrši ljubav, a njegova vas dobrota i milost prate na svakom koraku života.

 Ravnateljstvo HKDPD-a



**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr